Die Kaapse Drie Eeue Stigting is 'n beskermheer van kuns en kultuur in die Wes-, Noord- en Oos-Kaap. Die oogmerk van die Stigting is die bewaring, bevordering en aanmoediging van die letterkunde, visuele en uitvoerende kunste, estetiese erfenis, beboude omgewing en natuur. Dit sluit die argitektuur en die plant- en dierelewe van die streek in. Die organisasie is veral geïnteresseerd in die bevordering van kulturele aktiwiteite op die Kaapse platteland. In 1950 het die vrugteboere Edward en Harry Molteno van die appelplase by Elgin 'n fonds gestig vir die kulturele ontwikkeling van Kaapstad en sy direkte omgewing. Die Molteno Trust verskaf op 'n deurlopende grondslag geld aan die Stigting. Toe Harry Molteno in 1969 sterf, het die Stigting 'n aansienlike bedrag uit sy boedel ontvang. Sir Alfred Beit was die eerste voorsitter van die Stigting en hy is opgevolg deur Dudley R. D'Ewes. Die Stigting stel geld beskikbaar aan projekte wat hul doel nastreef. Voorbeelde hiervan is studiebeurse, reisbeurse, subsidiëring van publikasies en toekennings aan organisasies vir die bewaring van geboue van kultuur-historiese belang en die natuurlike omgewing.